**E drejta për t’u harruar apo e drejta e fshirjes së të dhënave personale**

**E quajnë “E drejta për t’u harruar”**

E njohur kjo nga Gjykata e Drejtësisë e Bashkimit Europian me vendimin që detyron gjigandin e internetit “Google” të ndryshojë disa prej rezultateve të kërkimit me kërkesë të individëve që ishin prekur prej tyre.

**Praktika e Gjykatës Evropiane të Drejtësisë (GJED)**

Rasti:

Mario Costeja González nuk kishte paguar detyrimet e sigurimeve shoqërore për një periudhë të caktuar, ndaj shteti shteti spanjoll kishte autorizuar shitjen në ankand të banesës së tij për shlyerjen e këtij borxhi në vitin 1998. Njoftimi për ankandin u bë në gazetën ‘La Vanguardia’.

Mario Costeja González i dorëzoi një kërkesë redaksisë së ‘Gazetës’, dhe ‘Google Spain’, për shkak se nga kërkimi në Google me emrin e tij gjendeshin ende të dhënat e publikuara në faqen zyrtare në internet të Gazetës dhe rrjedhimisht, në Google.

Z. González pretendonte se procedurat që e lidhnin me këtë çështje ishin zgjidhur plotësisht (pas një periudhe kohore) dhe se, përmendja e emrit të tij nuk përbënte më interes publik.  
**Rasti i zgjeruar**

***Google Spain SL kundër Mario Costeja González***

Ky rast ka të bëjë me një qytetar spanjoll, respektivisht z. Mario Costeja González, i cili ankohej se kur në Google kërkonte emrin e tij, në një nga rezultatet që dilnin, ishin çështjet mbi problemet financiare dhe borxhet që z. Gonzales kishte. Prandaj, artikujt flisnin mbi pronat që ishin vënë në ankand publik. Ky ishte një version elektronik i dy shpalljeve të shtypura në gazetën “La Van- guardia Edicionesë” në vitin 1998, numrat e së cilës më vonë ishin bërë edhe në formë elektronike. Sipas tij, informacionet e publikuara shkelnin privatësinë e tij dhe nuk ishin më të rëndësishme.

Në nëntor të vitit 2009, z. Gonzales i ishte drejtuar gazetës duke kërkuar nga ata që të largonin këto të dhëna nga faqja e gazettes, pasi kjo çështje ishte zgjidhur para shumë vitesh. Megjithatë, botuesi kishte refuzuar një gjë të tillë, duke pretenduar se ky botim lidhej me një Urdhër të Ministrisë për Punë dhe Mirëqenie Sociale të Spanjës që e ndalonte një gjë të tillë.

Në mars të vitit 2010, qytetari spanjoll të njëjtën kërkesë e paraqiti tek Google Spain, të cilët i kishin thënë që t’i drejtohet kompanisë amë, Google Inc në SHBA, pasi ishin ata që merreshin me shërbimin e kërkimeve në internet. Si rrjedhojë, personi në fjalë i është ankuar organit shtetëror për mbrojtjen e të dhënave (Agencia Española de Protección de Datos (AEPD) me të njëjtën kërkesë.

AEPD kishte mbështetur kërkesën e palës dhe kishte urdhëruar Google që të fshinte të gjitha të dhënat nga databaza e tyre, por kishte refuzuar ankesën ndaj gazetës, pasi ata ishin të detyruar me ligj që të botonin një të dhënë të tillë. Më pas Google i është ankuar me dy ankesa të ndryshme në Gjykatën e Lartë në Spanjë, e cila me të pranuar ankesën, ka ndalur çështjen dhe ka parashtruar disa pyetje në Gjykatën Evropiane të Drejtësisë (GJED)

Gjykata kompetente spanjolle ka parashtruar pyetje në GJED, duke kërkuar interpretimin e dispozitave ligjore të Direktivës 95/46/EC të Parlamentit Evropian dhe të Këshillit të datës 24 tetor 1995 për mbrojtjen e individëve përkatësisht me përpunimin e të dhënave personale dhe lëvizjen së lirë të të dhënave.

GJED vendosi për këtë rast më 13 maj 2014. Në arsyetimin e dhënë Gjykata së pari shtjelloi dispozitat ligjore dhe përmendi qëndrimet e palëve në procedurë dhe të palëve të interesuara. Në paragrafin 96 të Vendimit Gjykata, duke u ndërlidhur me shtjellimin e dispozitave ka theksuar: “... gjatë vlerësimit të kërkesave të tilla të bëra për të kundërshtuar përpunimin ... në veçanti duhet të shqyrtohet nëse subjekti i të dhënave ka të drejtë që informatat, të cilat lidhen me të personalisht, nuk duhet, në këtë kohë, të lidhen me emrin e tij në listën e rezultateve të paraqitura...”.

Gjithashtu, në të njëjtin paragraf thuhet që, **interesi legjitim i shfrytëzuesve të internetit për qasje në informata duhet të balancohet me të drejtat themelore që burojnë nga nenet 7 dhe 8 të Konventës.**

Me fjalë të tjera, **Gjykata gjeti që këto të drejta themelore jo vetëm që mbisundojnë interesin ekonomik të operatorit të kërkuesit, por edhe interesin e shoqërisë në përgjithësi.**

Lidhur me çështjen e paraqitur, duke marrë parasysh që rasti kishte ndodhur para 16 vjetësh, ndjeshmërinë e jetës private dhe të tjera, Gjykata Europiane e Drejtësisë vendosi që e drejta për t’i marrë këto informata nuk do të duhej më të ishte e lidhur me emrin e ankuesit. Rrjedhimisht, pasi në këtë rast nuk ekzistonte ndonjë rast i veçantë që do të prekte interesin shoqëror, Gjykata vendosi që këto lidhje të fshihen nga lista e rezultateve.

Përfundimisht, në vendim Gjykata tha se, subjekti i të dhënave ka të drejtë që të kërkoj që informatat e tilla të mos jenë në dispozicion të publikut të gjerë. Megjithatë, sipas vendimit, ky përjashtim nuk do të vlente nëse ndërthurja me të drejtat e tij themelore do të ishte e arsyetuar me interesin e përgjithshëm shoqëror.

Pasojat e vendimit C131/12 të Gjykatës Evropiane të Drejtësisë

Vendimi në çështjen Google Spain kundër z. Mario Costeja González përbën një pikë referimi në mbrojtjen e të dhënave personale në nivel europian, por edhe në atë ndërkombëtar. Google, i cili përbën një nga kontrolluesit më të spikatur të të dhënave personale, ka vendosur një procedurë për aksesin e shpejtë dhe të lehtë të përdoruesve të saj në të drejtën për t’u harruar. Të gjithë përpunuesit e të dhënave personale janë të detyruar ta respektojnë atë dhe të gjithë subjektet e të dhënave mund ta gëzojnë atë, me kufizime të caktuara.

**E DREJTA E FSHIRJES SË TË DHENAVE PERSONALE (E DREJTA PËR T’U HARRUAR)**

Vendimi i Gjykatës Evropiane të Drejtësisë shënoi një kthesë të rëndësishme në mbrojtjen e privatësisë në përgjithësi, dhe në zbatimin e të drejtës për të kërkuar fshirjen e të dhënave personale, në veçanti. Ky vendim ka pasur implikime të mëdha në atë se, si informacionet janë trajtuar në internet, si dhe ka krijuar precedentin e rëndësishëm të zbatimit të kësaj të drejte dhe ka përcaktuar përgjegjësitë e institucioneve/kompanive për trajtimin e kërkesave për fshirje të të dhënave personale.

Si rezultat i këtij vendimi, Google, si pala e prekur drejtpërdrejtë me atë vendim, menjëherë e ka hapur një faqe të re, në të cilën qytetarët e BE-së kanë të drejtë të kërkojnë që Google të largojë emrin e tyre nga lista e gjetjeve të kërkuesit. Sipas të dhënave nga vetë Google, deri në dhjetor të vitit 2022 janë pranuar afër 430,000 kërkesa për fshirje të të dhënave personale nga google.

Gjithashtu, rezultat tjetër i vendimit të GjED-së është se autoritetet në Mbretërinë e Bashkuar kanë urdhëruar largimin edhe të artikujve të tjerë që kishin të bënin me rastet e larguara, por që ishin të një date të mëvonshme.

The case Google Spain v AEPD and Mario Costeja Gonzalez of the Court of Justice of the European Union: A brief critical analysis, 20 qershor 2018.

**E drejta për t’u harruar në Jurisprudencën e Gjykatës Europiane për të Drejtat e Njeriut (GJEDNJ).**

Në rastin M.L. dhe W.W. kundër Gjermanisë (kërkesa nr. 60798/10 dhe 65599/10, GJEDNJ ka gjetur se nuk ka patur shkelje të Nenit 8 (e drejta për të respektuar jetën private) të Konventës Europiane për të Drejtat e Njeriut (Konventa).

Rasti kishte të bënte me refuzimin e Gjykatës Federale të Drejtësisë për të nxjerrë një vendim gjyqësor, i cili do t’u ndalonte tre mediave të ndryshme t’u lejonin përdoruesve të internetit akses në informacione dhe emrat e kërkuesve të dënuar me burgim të përjetshëm për vrasjen e një aktori të famshëm.

Kërkuesit u ankuan se ishte shkelur e drejta e tyre përsa i përket jetës private (Neni 8 i Konventës) përpara Gjykata Europiane për të Drejtat e Njeriut.

Gjykata, në vendimin e saj u pajtua me gjetjet e Gjykatës Federale, e cila kishte ritheksuar se mediat kanë për detyrë të marrin pjesë në formësimin e mendimit demokratik, duke vënë në dispozicion të publikut lajmet e vjetra të cilat janë ruajtur në arkivat e tyre. Gjykata vlerësoi se të drejtat e personit, i cili ka qenë subjekt i një publikimi në internet, duhen balancuar me të drejtën e publikut për t’u informuar lidhur me ngjarjet në të kaluarën, sidomos duke shfrytëzuar arkivat dixhitalë të mediave të shkruara. Përsa i përket faktit se sa të njohur ishin kërkuesit, Gjykata gjithashtu vlerësoi se kërkuesit nuk ishin thjesht individë private, të cilët nuk ishin të njohur për publikun.

Gjykata ritheksoi se mbulimi i një teme të caktuar ishte çështje e lirisë së mediave dhe se Neni 10 i Konventës u lë gazetarëve të vendosin cilat detaje duhen publikuar, duke qenë se këto vendime përputhen me rregullat etike të këtij profesioni.

Gjykata theksoi se përfshirja e informacioneve të individualizuara në raport, siç ishte emri i plotë i personit në fjalë, ishte aspekt i rëndësishëm i punës së mediave, sidomos kur raportohej për procedura penale të cilat kishin tërhequr vëmendje të madhe dhe që nuk ishte zbehur me kalimin e kohës. Gjykata gjeti se me rastin e kërkesës së tyre të fundit për t’i rihapur procedurat më 2004, vetë kërkuesit i kishin kontaktuar mediat, duke u përcjellë një numër dokumentesh e duke kërkuar nga gazetarët ta mbanin të informuar opinionin publik. Ky qëndrim i dha një perspektivë tjetër shpresës së tyre për të siguruar anonimitet në raporte, apo të drejtës për t’u harruar online.

Si përfundim, duke u nisur nga hapsira e vlerësimit që u lihet autoriteteve vendore kur peshojnë interesa të ndryshëm, rëndësia e ruajtjes së aksesit në raportet e mediave, të cilat konsiderohen të ligjshme dhe sjellja e kërkuesve kundrejt mediave, Gjykata vlerësoi se Gjykata Federale nuk kishte dështuar t’i përmbushte detyrimet pozitive të shtetit gjerman për t’i mbrojtur të drejtat e kërkuesve për ta respektuar jetën e tyre private, dhe gjeti se nuk kishte pasur shkelje të Nenit 8.

**“Kjo e drejtë, pra, ndërlidhet me të drejtën e individëve për të mos iu përdorur të dhënat personale kur nuk ka interes publik dhe për shkak se të njëjtat nuk përputhen me qëllimet fillestare të mbledhjes së tyre. Pra, është e drejtë që lidhet ngushtë me privatësinë dhe mbrojtjen e të dhënave personale”** *- Albana Hasani, Hulumtuese e lartë në Lëvizjen FOL*

**“E drejta për t’u harruar” gjen zbatim për personat, që pasi kanë vuajtur dënimin dhe plotësojnë kushtet për t’u fshirë nga evidenca penale, mund të kërkojnë që emri t’iu fshihet nga mediat - Ehat *Miftaraj, drejtor ekzekutiv në Institutin e Kosovës për Drejtësi (IKD)***

Për herë të parë në mënyrë normative, “E drejta për t’u harruar” u rregullua me 27 prill të vitit 2016 dhe filloj të zbatohet 2 vite më vonë, kur në vendet anëtare të Bashkimit Evropian hyri në fuqi Rregullorja e Përgjithshme për Mbrojtjen e të Dhënave.

**Ligji nr. 9887 për Mbrojtjen e të Dhënave Personale i Republikës së Shqipërisë, i cili është miratuar nga Kuvendi i Shqipërisë në mars 2008, dhe është amenduar në vitet 2012 dhe 2014, në nenin 13 të tij ka parashikuar “Të drejtën për të kërkuar bllokimin, korrigjimin ose fshirjen e të dhënave”.**

**Ky ligj, në paragrafin 1 të kësaj dispozite përcakton se: Çdo subjekt i të dhënave ka të drejtë të kërkojë bllokimin, korrigjimin ose fshirjen e të dhënave, pa pagesë kur vihet në dijeni se të dhënat rreth tij nuk janë të rregullta, të vërteta, të plota ose janë përpunuar dhe mbledhur në kundërshtim me dispozitat e këtij ligji”.**

**Paragrafi 2 i kësaj dispozite përcakton se: Kontrolluesi, brenda 30 ditëve nga data**

**e marrjes së kërkesës së subjektit të të dhënave, duhet ta informojë atë për përpunimin e ligjshëm të të dhënave, kryerjen ose moskryerjen e bllokimit, korrigjimit apo të fshirjes”**

**Rastet kur nuk mund të zbatohen dispozitat për fshirjen, korrigjimin apo bllokimin e të dhënave nuk kanë gjetur rregullim ligjor.**

Pra, mund t**ë thuhet se** Shqipëria, duke miratuar ligjin përkatës për mbrojtjen e të dhënave personale, ka parashikuar edhe të drejtën për t`u harruar në kuadër të saj. Megjithatë nevojitet harmonizim i mëtejshëm me Rregulloren e Përgjithshme (të BE) për Mbrojtjen e të Dhënave.

**Rregullorja e Përgjithshme për Mbrojtjen e të Dhënave (General Data Protection Regulation), që zëvendësoi Direktivën e BE-së për Mbrojtjen e të Dhënave të vitit 1995,** u miratua nga Parlamenti Evropian me 14 prill 2016 dhe filloj të zbatohet me 25 maj 2018 në të gjitha vendet anëtare të Bashkimit Evropian. Rregullorja e re fokusohet në mbajtjen më transparente të bizneseve dhe zgjerimin e të drejtave të privatësisë së subjekteve të të dhënave.

“E drejta për t`u harruar” në Bashkimin Evropian

Kjo rregullore, në nenin 17 i saj, u jep individëve të drejtën që të kërkojnë fshirjen e të dhënave personale të tyre dhe organizatat/institucionet kanë detyrimin ta bëjnë këtë, përveç në rastet kur: të dhënat personale që mban kompania/organizata nevojiten për të ushtruar të drejtën e lirisë së shprehjes; ekziston një detyrim ligjor për t’i mbajtur ato të dhëna; për shkak të interesit publik (p.sh. për shkak të shëndetit publik, për qëllime kërkimore shkencore, për qëllime statistikore, historike etj.).

Pra, kjo rregullore u jep individëve të drejtën të kërkojnë që të dhënat personale që janë të pasakta, të pavërteta, ose të vjetra të hiqen ose të përditësohen, dhe që shërbyesit e internetit të ndërtojnë mekanizma për t`i larguar informacionet e vjetra që nuk janë më relevante.

**\_\_\_\_\_\_\_\_\_\_\_\_\_**